Document ID: 32009D1022

ODLOČBA SVETA
z dne 15. decembra 2009
o dovoljenju Republiki Estoniji, da uporabi odstopanje od člena 167 Direktive Sveta 2006/112/ES o skupnem sistemu davka na dodano vrednost
(2009/1022/EU)
SVET EVROPSKE UNIJE JE -
ob upoštevanju Pogodbe o delovanju Evropske unije,
ob upoštevanju Direktive 2006/112/ES (1) in zlasti člena 395(1) Direktive,
ob upoštevanju predloga Komisije,
ob upoštevanju naslednjega:
(1)
Republiki Estoniji (v nadaljnjem besedilu: Estonija) je z Odločbo Sveta 2007/133/ES (2), z odstopanjem od člena 167 Direktive 2006/112/ES dovoljeno, da odloži nastanek pravice do odbitka davka na dodano vrednost (DDV), dokler se ta ne plača dobavitelju blaga ali ponudniku storitev, za davčne zavezance, ki uporabljajo izbirno ureditev, tako imenovano po plačani realizaciji, po kateri v skladu s členom 66(b) navedene direktive obveznost obračuna DDV na njihove dobave blaga in opravljene storitve nastane ob prejemu plačila. Upravičenci do te ureditve so tisti, ki so registrirani kot samostojni podjetniki.
(2)
Estonija je za podaljšanje tega posebnega odstopanja zaprosila z dopisi, ki jih je Generalni sekretariat Komisije prejel 4. septembra 2009.
(3)
V skladu s členom 395(2) Direktive 2006/112/ES je Komisija z dopisom z dne 1. oktobra 2009 obvestila druge države članice o prošnji. Z dopisom z dne 5. oktobra 2009 je Komisija obvestila Estonijo, da ima na voljo vse informacije, potrebne za oceno prošnje.
(4)
Tako imenovana ureditev po plačani realizaciji je poenostavljena izbirna ureditev, namenjena malim podjetjem, ki niso upravičena do oprostitve davka. Tem davčnim zavezancem omogoča, da uporabijo enostaven predpis, po katerem na podlagi datuma plačila svojih vstopnih stroškov in izstopnih transakcij določijo, kdaj bodo uveljavili pravico do odbitka DDV in plačali davek davčnim organom. Ta ureditev za te davčne zavezance pomeni ukrep poenostavitve, ki jim poleg tega lahko zagotavlja prednosti na področju denarnega toka.
(5)
Komisija je 28. januarja 2009 predlagala direktivo z namenom spremeniti Direktivo 2006/112/ES v zvezi s pravili glede izdajanja računov in s tem državam članicam omogočila tudi odložitev nastanka pravice do odbitka DDV, dokler se ta ne plača dobavitelju blaga ali ponudniku storitev, in sicer za davčne zavezance, katerih letni promet ne presega zgornje meje, ki jo države članice lahko določijo do 2 000 000 EUR, in ki so zato upravičeni do izbirne ureditve, po kateri obveznost obračuna DDV na njihove transakcije nastane šele ob prejemu plačila.
(6)
Posebno odstopanje ne vpliva na znesek prihodkov iz DDV, ki ga pobere Estonija v fazi končne porabe, niti ne vpliva na lastna sredstva Unije, pridobljena iz DDV -
SPREJEL NASLEDNJO ODLOČBO:
Člen 1
Z odstopanjem od člena 167 Direktive 2006/112/ES je Estonija upravičena, da odloži nastanek pravice do odbitka DDV za davčne zavezance iz drugega odstavka, dokler se ta ne plača dobavitelju blaga ali ponudniku storitev.
Zadevni davčni zavezanci se morajo odločiti za ureditev, po kateri obveznost obračuna DDV na njihove dobave blaga in opravljene storitve nastane ob prejemu plačila.
Do 31. decembra 2010 se ureditev iz drugega pododstavka uporablja za davčne zavezance, ki so registrirani kot samostojni podjetniki.
Od 1. januarja 2011 se ureditev iz drugega pododstavka uporablja za davčne zavezance, katerih letni promet ne presega zgornje meje, ki jo Estonija v skladu s členoma 399 in 400 Direktive 2006/112/ES določi v nacionalni valuti do protivrednosti največ 200 000 EUR.
Člen 2
Ta odločba se uporablja od 1. januarja 2010 do začetka veljavnosti direktive o dovoljenju državam članicam, da odložijo nastanek pravice do odbitka DDV, dokler se ta ne plača dobavitelju blaga ali ponudniku storitev, za davčne zavezance, katerih letni promet ne presega določene zgornje meje in ki so tako upravičeni do izbirne ureditve, po kateri obveznost obračuna davka na njihove dobave blaga in opravljene storitve nastane ob prejemu plačila. V vsakem primeru se ta odločba uporablja najpozneje do 31. decembra 2012.
Člen 3
Ta odločba je naslovljena na Republiko Estonijo.
V Bruslju, 15. decembra 2009

Labels: 3
2
15
18